На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней покраїни Войводини («Службени новини АПВ», число 14/15 и 10/17) и члена 15. и 16. пасус 2. и члена 24. Покраїнскей скупштинскей одлуки о покраїнскей управи («Службени новини АПВ», число 37/2014, 54/2014 – др. oдлука, 37/16, 29/17, 24/19, 66/20 и 38/21), покраїнски секретар за образованє, предписаня, управу и национални меншини – национални заєднїци приноши

**ПРАВИЛНЇК**

**О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ ОСНОВНИХ И ШТРЕДНЇХ ШКОЛОХ У АПВ ХТОРИ РЕАЛИЗУЮ ДВОЯЗИЧНУ НАСТАВУ**

**Член 1.**

Зоз тим правилнїком ше ушорює способ и критериюми розпоредзованя средствох за финансованє и софинансованє основних и штреднїх школох у АПВ хтори реализую двоязичну наставу (у дальшим тексту: двоязични школи).

Средства зоз пасуса 1. того члена ше хаснує за:

1. набавку опреми хтора у функциї реализациї двоязичней настави и
2. финансованє окончовательох хтори реализую двоязичну наставу, трошки материялох за образованє, фахове усовершованє занятих – обучованє наставного кадру (у жеми и инoжемстве), трошки набавки фаховей литератури и дидактичного материялу, рочней членарини за лиценцу Кембридж центру и членарини за медзинародну матуру – ИБ як и за шицки други трошки хтори у функциї реализациї двоязичней настави.

Средства за наменки зоз пасуса 2. того члена ше обезпечує у буджету Автономней покраїни Войводини (у дальшим тексту: буджет АП Войводини) и водзи ше их на окремним буджетним роздїлу Покраїнского секретарияту за образованє, предписаня, управу и национални меншини – национални заєднїци (у дальшим тексту: Покраїнски секретарият).

**Член 2.**

Право на додзельованє средствох маю установи основного и штреднього образованя хтори достали согласносц министерства цо компетентне за обласц образованя (у дальшим тексту: Министерство) за виводзенє двоязичней настави.

**Член 3.**

Програми и проєкти зоз члена 1. того правилнїка ше финансує и софинансує, прейґ конкурса (у дальшим тексту: конкурс) хтори ше розписує найменєй раз рочнє, у складзе зоз Финансийним планом Секретарияту.

Конкурс облапя податки о назви акту на основи хторого ше розписує конкурс, висину вкупних средствох яки предвидзени за додзельованє по конкурсу, о тим хто ше може приявиц на конкурс и за яки наменки, критериюми на основи хторих ше будзе ранґовац прияви на конкурс, способ и термин за подношенє приявох на конкурс, як и другу документацию з яку ше доказує виполнєносц условийох и критериюмох за подношенє прияви на конкурс.

**Член 4.**

Конкурс ше обявює на урядовим интернет-боку Покраїнского секретарияту, у «Службених новинох Автономней покраїни Войводини» и у єдним з явних глашнїкох хтори закрива цалу територию АП Войводини.

Конкурс мож обявиц и на язикох националних меншинох – националних заєднїцох хтори ше службено хаснує у роботи орґанох АП Войводини.

**Член 5.**

Прияву на конкурс ше подноши на єдинственим формуларе хтори ше обявює на интернет-боку Секретарияту у термину хтори по правилу нє може буц кратши як 15 днї од дня обявйованя конкурсу.

**Член 6.**

Ґу прияви на конкурс ше подноши тоту документацию:

1. фотокопию акта з яким ше доказує обезпечену согласносц Министерства;
2. нєвязане понукнуце – предрахунок за програмни трошки, набавку опреми (калкулацию трошкох);
3. контракт о закупе обєкта або часци обєкта у явней власносци Автономней покраїни Войводини, хтори бул на моци у предходним календарским року у оношеню на рок у хторим розписани конкурс и доказ о уплацованю средствох до буджету Автономней покраїни Войводини зоз предходного календарского року у одношеню на рок у хторим розписани конкурс.

Секретарият затримує право од подношителя прияви, по потреби, питац додатну документацию и информациї.

Нєподполни и нєблагочасни прияви ше нє будзе розпатрац.

**Член 7.**

Покраїнски секретар цо компетентни за роботи образованя (у дальшим тексту: Покраїнски секретар) формує Комисию за запровадзованє конкурса за додзельованє средствох за основни и штреднї школи у АПВ хтори реализую двоязичну наставу (у дальшим тексту: Комисия).

Члени Комисиї длужни подписац вияву же нє маю приватни интерес у вязи зоз роботу и одлучованьом комисиї, односно запровадзованьом конкурсу (виява о нєпостояню зраженя интересу).

Зраженє интересу постої кед член комисиї або члени його фамелиї (малженски або звонкамалженски пар, дзецко або родитель) заняти або члени орґана хаснователя хтори участвує на конкурсу або гоч хторого другого правного субєкту повязаного на гоч яки способ зоз тим хасновательом, або у одношеню на тих хасновательох ма гоч яки материялни або нєматериялни интерес, процивни явному интересу и то у случайох фамелийней повязаносци, економских интересох або другого заєднїцкого интересу.

Член Комисиї подписує вияву пред поднїманьом першей дїї у вязи зоз конкурсом.

У случаю спозняня же ше находзи у зраженю интересох, член Комисиї длужен о тим такой информовац других членох Комисиї и треба го виокремиц з дальшей роботи Комисиї. О ришованю зраженя интересу Секретарият одлучує у каждим случаю окреме, а кед ше утвердзи зраженє интересу до Комисиї ше менує нового члена як замену.

Комисия розпатра поднєшени прияви на конкурс.

Комисия утвердзує виполнєносц предписаних условийох на конкурсу.

По розпатраню поднєшених приявох на конкурс, Комисия составя обгрунтоване предкладанє за додзельованє средствох и доручує го покраїнскому секретарови.

**Член 8.**

Покраїнски секретар розпатра предкладанє Комисиї и з Ришеньом одлучує о розподзельованю средствох хасновательом.

Ришенє зоз пасуса 1. того члена конєчне.

Ришенє зоз пасуса 1. того члeна зоз таблїчковим препатрунком у хторим дати податки о додзельованю средствох ше обявює на интернет-презентациї Покраїнского секретарияту.

Покраїнски секретарият о резултатох конкурса, кед преценї же тото нєобходне, обвисци подношительох приявох и у писаней форми.

**Член 9.**

При одредзованю висини средствох за додзельованє, применює ше тоти критериюми за наменки зоз члена 1. пасус 2. точка 1. того правилнїка:

* Число двоязичних оддзелєньох;
* Число наставних предметох хтори ше виклада двоязично;
* Сума средствох од видаваня обєкту або часци обєкту хтори уплацени до буджету Автономней покраїни Войводини у предходним календарским року у одношеню на рок у хторим розписани конкурс.

При одредзованю висини средствох за додзельованє, применює ше тоти критериюми за наменки зоз члена 1. пасус 2. точка 2. того правилнїка:

* Число наставнїкох хтори участвую у двоязичней настави;
* Число школярох у двоязичней настави;
* Оправданосц у смислу дальшого розвиваня двоязичней настави (лиценца Кембридж центру и/або медзинародна матура) и
* Сума средствох од видаваня обєкту або часци обєкту хтори уплацени до буджету Автономней покраїни Войводини у предходним календарским року у одношеню на рок у хторим розписани конкурс.

**Член 10.**

Обовязку за додзельованє средствох Покраїнски секретарият пребера на основи контракта, у смислу закона з яким ше ушорює буджетну систему.

**Член 11.**

З цильом провадзеня реализациї програми або проєкту, Секретарият може реализовац мониторинґ нащиви.

За програми або проєкти чийо тирванє длугше як шейсц мешаци и чия вредносц одобрених средствох векша як 500.000,00 динари, як и програми або проєкти хтори тирваю длужей як єден рок, Секретарият реализує найменєй єдну мониторинґ нащиву под час тирваня програми або проєкту, односно найменєй раз рочнє.

Секретарият вирабя звит о мониторинґ нащиви у чаше дзешец дньох по запровадзованю нащиви.

**Член 12.**

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох од термину яки утвердзени за реализацию наменки за яку средства додзелєни, зоз припадаюцу документацию хтору оверели одвичательни особи.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за яку су додзелєни.

Кед хаснователь нє доручи звит зоз пасуса 2. того члена, траци право конкуровац за розподзельованє средствох з новима програмами, односно проєктами.

У случаю подозривосци же додзелєни средства у дзепоєдних случайох нє хасновани наменково, Секретарият поруша поступок пред компетентну буджетну инспекцию, пре контролу законїтого и наменкового хаснованя средствох.

**Член 13.**

З дньом ступаня на моц того правилнїка престава важиц Правилнїк o додзельованю буджетних средствох Покраїнского секретарияту за образованє, предписаня, управу и национални меншини - национални заєднїци за финансованє и софинансованє основних и штреднїх школох у АПВ хтори реализую двоязичну наставу («Службени новини АПВ», число 7/18).

**Член 14.**

Тот правилнїк ступа на моц по обявйованю у «Службених новинох Автономней покраїни Войводини», а обяви ше го и на урядовим интернет-боку Покраїнского секретарияту за образованє, предписаня, управу и национални меншини – национални заєднїци.

**ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ**

Число: 128-451-112/2023-01

Нови Сад, 13.2.2023. року

**ПОКРАЇНСКИ СЕКРЕТАР,**

**Жолт Сакалаш**